ดักจับ‘แก๊งโกงเอทีเอ็ม’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ลงทุนติดตั้งระบบดักจับแก๊งโกงบัตรเอทีเอ็ม เริ่มใช้ปีหน้า
นางวรรณา นพอาภรณ์ กรรม การ ผู้จัดการ บริษัท เนชั่นแนล ไอทีเอ็มเอ็กซ์ เปิดเผยว่า บริษัทได้ลงทุนติดตั้งระบบซอฟต์แวร์เพื่อดักจับพฤติกรรมที่ต้องสงสัยว่าจะมีการทุจริตด้วยการกดเงินสดผ่านเครื่องกดเงินอัตโนมัติ (เอทีเอ็ม) ซึ่งจะป้องกันการโจรกรรมบัตรเอทีเอ็มของลูกค้าสถาบันการเงินไปกดเงินในพื้นที่ต่างๆ
ทั้งนี้ ระบบดังกล่าวยังสามารถจับความผิดปกติของบัตรเอทีเอ็มปลอมที่ถูกคัดลอกแถบแม่เหล็ก (สกิมมิง) ซึ่งระบบจะจับความผิดปกติและส่งสัญญาณแจ้งเตือนไปยังเจ้าของธนาคารผู้ออกบัตรให้สั่งระงับ หรือบล็อกการถอนเงินเพื่อลดความเสียหายกับลูกค้า หรือสามารถโทรศัพท์แจ้งลูกค้าเพื่อตรวจสอบว่าเจ้าของบัตรได้กดเงินจริงหรือไม่ โดยคาดว่าจะมีการนำมาใช้ได้จริงในต้นปีหน้า
สำหรับระบบดังกล่าวเป็นการร่วมลงทุนของธนาคารสมาชิกและไอทีเอ็มเอ็กซ์ แต่จะไม่เรียกเก็บค่าบริการกับลูกค้าเพิ่ม
“ระบบนี้สามารถตรวจจับทุกรายการที่มีการนำบัตรเอทีเอ็มคนอื่นมาใช้ เช่น ครั้งแรกมีการกดเงินที่กรุงเทพฯ และอีก 10 นาที มีการกดเงินที่เชียงใหม่ ก็จะเตือนเพราะเป็นไปไม่ได้ว่าในเวลาเพียงแค่ 10 นาที ลูกค้าจะเดินทางไปถึงเชียงใหม่” นางวรรณา กล่าว
นางวรรณา กล่าวว่า ปัจจุบันมีบัตรเอทีเอ็มกว่า 60 ล้านใบ มีการทำธุรกรรมอย่างสม่ำเสมอ 80% และใช้บริการระหว่างธนาคาร 4050 ล้านครั้ง มีอัตราการเพิ่มขึ้น 10%